રહેવા માટે ઉત્તમ શહેર ક્યું. આવો પ્રશ્ન અનેકવાર થતો હોય છે મનમાં, જોકે તેનો જવાબ કેન્દ્રીય શહેર મંત્રાલયે આપી દીધો છે. ભારતમાં રહેવા માટે અવ્વલ શહેરોની યાદીમાં પુણે શહેર અવ્વલ નંબર પર આવ્યું છે. ગુજરાત સરકાર વાઈબ્રન્ટ સમિટના નામે ૮ વાર તાયફાઓ કરી ચૂકી છે પણ ગુજરાતનું એકેય શહેર આ યાદીમાં ટોચ પર સામેલ નથી. એટલું જ નહિ પરંતુ ઈઝ ઓફ ડુઈંગ બિઝનેસમાં પણ ગુજરાત પાછું પડયું છે. કેન્દ્રીય શહેર મંત્રાલય દ્વારા જાહેર જીવનના સુગમતા સૂચકાંક (લિવેબિલિટી ઈન્ડેક્સ)ની યાદી સોમવારે જાહેર કરવામાં આવી હતી, જેમાં ગુજરાતના એકેય શહેરને સ્થાન મળ્યું નથી. આ સર્વે દેશના ૧૧૧ શહેરમાં કરાયું હતું, જેમાં શાસન, સામાજિક સંસ્થાઓ, આર્થિક અને ભૌતિક ઈન્ફ્રાસ્ટ્રક્ચર એમ ચાર માપદંડો નક્કી કરાયા હતા. આ યાદીમાં પુણેને સૌથી પહેલું સ્થાન જ્યારે ઉત્તરપ્રદેશના રામપુરને છેલ્લું સ્થાન મળ્યું હતું. જ્યારે નવી મુંબઇ અને મુંબઇ અનુક્રમે બીજા અને ત્રીજા સ્થાને રહ્યા છે.